Il-Pjan ta’ Azzjoni Doganali tal-UE għall-ġlieda kontra l-ksur tad-DPI għas-snin bejn l-2013 u l-2017 jipprevedi numru ta’ azzjonijiet li jridu jittieħdu mill-Kummissjoni u mill-amministrazzjonijiet doganali tal-Istati Membri sabiex jiżguraw l-implimentazzjoni effettiva tar-Regolament (UE) Nru 608/2013.

Azzjoni waħda tirrigwarda t-tmexxija ta’ żjarat ta’ appoġġ, matul is-snin 2015-2017, mill-Kummissjoni u minn esperti nazzjonali tad-DPI, fit-28 Stat Membru, sabiex jiġi stabbilit djalogu mal-awtoritajiet responsabbli mir-Regolament ta’ implimentazzjoni (UE) Nru 608/2013, bil-għan li:

-tinġabar informazzjoni dwar l-implimentazzjoni tar-Regolament (UE) Nru 608/2013;

-jiġi ffaċilitat l-iskambju tal-esperjenzi u l-aħjar prattiki.

Fl-2015 u l-2016, il-Kummissjoni, flimkien mal-esperti tad-DPI mill-awtoritajiet doganali tal-Istati Membri, mexxiet 24 żjara ta’ appoġġ fil-pajjiżi li ġejjin: BE, NL, FI, EE, SI, HR, LV, LT, MT, IT, EL, CY, SE, DK, DE, AT, SK, CZ, HU, PL, ES, PT, FR u LU. Dawn iż-żjarat intużaw sabiex jitħejja d-dokument preżenti. Fil-każ tal-Istati Membri li għad trid issirilhom iż-żjara fl-2017, jiġifieri BG, IE, RO u UK, il-Kummissjoni stiednet lill-awtoritajiet doganali sabiex jimlew il-kwestjonarju użat fl-okkażjoni taż-żjarat ta’ appoġġ, sabiex l-awtoritajiet doganali tal-Istat Membru kollha jkunu jistgħu jesprimu l-fehmiet tagħhom dwar l-implimentazzjoni tar-Regolament (UE) Nru 608/2013. Il-kwestjonarji mimlija minn dawk l-awtoritajiet doganali tal-Istati Membri waslu matul l-2016.

Fl-okkażjoni tal-ewwel laqgħa tal-Grupp ta’ Esperti Doganali (it-taqsima tal-infurzar tad-DPI), li saret fil-11 ta’ Lulju 2016, il-Kummissjoni talbet ukoll lill-awtoritajiet doganali tal-Istati Membri sabiex jirrapportaw lill-Kummissjoni kwalunkwe inċidenti rilevanti li jikkonċernaw il-mediċini fi tranżitu madwar it-territorju doganali tal-Unjoni li setgħu seħħew skont ir-Regolament (UE) Nru 608/2013.

2.2 Konsultazzjonijiet mal-partijiet ikkonċernati

Il-Pjan ta’ Azzjoni Doganali tal-UE għall-ġlieda kontra l-ksur tad-DPI għas-snin 2013 sa 2017 waqqaf grupp li jlaqqa’ l-Kummissjoni, l-awtoritajiet doganali tal-UE, id-detenturi tad-drittijiet u partijiet ikkonċernati oħrajn fil-kuntest tal-azzjoni tiegħu 1.3.2. Il-grupp jiltaqa’ darba fis-sena.

Fl-okkażjoni tar-raba’ laqgħa ta’ dan il-grupp, li saret fi Brussell fit-12 ta’ Lulju 2016, il-Kummissjoni stiednet lid-detenturi tad-drittijiet u lil partijiet ikkonċernati oħrajn sabiex jirrapportaw dwar l-implimentazzjoni tar-Regolament (UE) Nru 608/2013, b’enfasi speċifika fuq id-dispożizzjonijiet li ġejjin, li huma ta’ interess dirett għalihom:

-il-kapitolu II dwar l-applikazzjonijiet għal azzjonijiet (marbuta mal-kontenut tal-applikazzjonijiet għal azzjonijiet kif spjegati fid-dettall fir-Regolamenti ta’ Implimentazzjoni tal-Kummissjoni (UE) Nru 1352/2013);

-l-Artikolu 19 dwar l-ispezzjoni u t-teħid ta’ kampjuni ta’ oġġetti li r-rilaxx tagħhom kien sospiż jew li kienu detenuti;

-l-Artikolu 21 dwar l-użu permess ta’ ċerta informazzjoni mid-detentur tad-deċiżjoni;

-l-Artikoli 23 (proċedura standard għall-qerda tal-oġġetti u l-bidu ta’ proċeduri) u 26 (proċedura għall-qerda tal-oġġetti f’kunsinni żgħar);

-L-Artikolu 28 jikkonċerna r-responsabbiltà tad-detentur tad-deċiżjoni;

-L-Artikolu 29 jikkonċerna l-ispejjeż.

Sal-aħħar ta’ Settembru 2016 kienu waslu tmien tweġibiet mingħand l-assoċjazzjonijiet li ġejjin: European Express Association (EEA), Union des Fabricants (UNIFAB), l-Assoċjazzjoni tat-Trademarks tal-Komunitajiet Ewropej (ECTA), il-Federazzjoni Ewropea tal-Industriji u l-Assoċjazzjonijiet Farmaċewtiċi (EFPIA), l-Assoċjazzjoni Ewropea tal-Industrija tas-Semikundutturi (ESIA), l-Assoċjazzjoni tat-Trademarks Internazzjonali (INTA), Business Action to Stop Counterfeit And Piracy (BASCAP), l-Assoċjazzjoni Ewropea tas-Sidien tat-Trademarks (MARQUES).

Il-Kummissjoni tirringrazzja lil dawn l-assoċjazzjonijiet għall-kummenti li bagħtu.